Gaan hommeltuie binnekort jou huis veilig hou?‘n Grafiese voorstelling van die hommeltuig-veiligheidstelsel (Foto: CNN Money) Die Switserse maatskappy Sunflower Labs het Donderdag ŉ prototipe van ŉ hommeltuig-veiligheidstelsel vir residensiële gebruik bekendgestel wat bedreigings identifiseer, ondersoek en inwoners daarvan in kennis stel. Dié organisasie, met sy hoofkantoor in Zürich, het tydens ŉ perskonferensie gesê dié baanbrekerstelsel, Sunflower Home Awareness, sal verseker dat ŉ hommeltuig soos ŉ veiligheidswag jou erf patrolleer en konstant die omgewing monitor. Hoe werk dit? Die hommeltuig neem vibrasie, klank en beweging waar. Dié kunsmatige intelligensie stel die tuig in staat om te onderskei tussen ŉ mens, motor of dier. Die hommeltuig neem deurgaans video’s wat na die inwoner se selfoon gestuur word, en die eienaar kan uiteindelik besluit of sy huis in gevaar is of nie. Kunsmatige intelligensie sal die hommeltuig ook in staat te stel om “bekende” persone te identifiseer, soos byvoorbeeld iemand wat pos aflewer, deur te bepaal hoe hy die huis benader en hoe lank hy daar tyd verwyl. Uit die oog van die kamera (Foto: CNN Money) Wanneer die hommeltuig egter nie in staat is om die persoon te identifiseer nie en hom as ŉ bedreiging sien, word ŉ kennisgewing na die inwoner se slimfoon gestuur. Die eienaar kan ook deur middel van die slimfoon vir die hommeltuig die opdrag gee om tot by die “bedreiging” te vlieg en konstant naby hom te bly totdat die polisie in kennis gestel is. Die hommeltuig is só ontwerp dat hy outomaties sal afskakel wanneer hy iets tref, en sy breë omvang en slim tegnologie verseker ook dat bewegings byna geluidloos plaasvind. Die tuig weeg tans 900 g, maar die maatskappy beplan om die massa af te bring tot 400 g voordat met vervaardiging begin word. Die hommeltuig sal na verwagting sowat R2 000 kos. Finale toetse sal in 2017 van stapel gestuur word. Bron: CNN Money